M. Záhumenský, poslanec: (2010-03-10):
Pán Bugár, keď sa pýtaš na tabak, odpoviem vám. Spýtajte sa vášho podpredsedu, ako dopadol tabak. Je rozhodnutie súdu, aj okresného, aj krajského, kde je jasne napísané, že pri konaní v tabaku nešlo o nezákonné konanie, ale došlo k odstraňovaniu nezákonného stavu, ktorý navodil pán Simon. Pán Simon ako, dovolím si povedať, diletant vo svojej  funkcii prijímal rozhodnutia, ktoré na jednej strane používal na likvidáciu politických oponentov. Keď som mu x-krát povedal, že likviduje živočíšnu výrobu a nepodporuje intenzívne oblasti, tak to nemohol zniesť, lebo on tvrdil, že to nie je možné, že nám to Brusel zakazuje. Dneska vidíme, že pod touto vládou je to možné, kde došlo k obratu hlavne podpory intenzívnej výroby a došlo aj k zastaveniu úpadku toho, čo si ty naštartoval. Takže ak sa pýtaš na tabak, je smutné, že to nevieš, že tvoj podpredseda konal nezákonne, či už z nevedomosti alebo z dôvodu likvidácie politických oponentov, to už je na ňom, ako si to bude chcieť odôvodniť. Ale čo je smutné a čo je bezcharakterné, je to, že tento človek napriek tomu, že má súdne rozhodnutie, sa aj hanbí ospravedlňovať a nechce sa ospravedlniť za svoje výroky, ktoré na svojich tlačovkách a v médiách uverejňoval. Takže to len svedčí o charaktere človeka, akým je pán Simon. Takže sa spýtaj toho vášho podpredsedu, čo to je za charakterný človek, kde sa treba aj ospravedlnenia domáhať ďalšími žalobami a exekúciami na jeho majetok. Čo sa týka zákona o potravinách. Myslím si, že ak je tento zákon o potravinách, je dobré, že je. A treba poďakovať ministerstvu, že ho pripravilo, aj keď v poslednej dobe. A čo chcem oceniť, je to, že tým, že sme prijali nedávno zákon o neprimeraných podmienkach obchodných vzťahoch a dneska zákon o potravinách, konečne sa pohli aj médiá a začínajú zverejňovať, čo sa vlastne v potravinách nachádza. Ja si nedovolím povedať, že potraviny, ktoré sú predávané v obchodných reťazcoch, sú zdravotne závadné. Určite to tak nie je, okrem toho ak sa nájde pri kontrolách porušovanie zákona, ak sa predávajú po lehote spotreby alebo pokazené potraviny. Ale potraviny, ktoré sa predávajú dneska aj pod tlakom obchodných reťazcov, majú veľmi nízku nutričnú hodnotu. A tým, že je neustály tlak na výrobcov, tak výrobcovia hľadajú stále lacnejšie a lacnejšie spôsoby výroby potravín. A to, čo sa ponúka pre spotrebiteľov, bohužiaľ, už nemá veľakrát  nič spoločné s kvalitnými potravinami, čo sa týka nutričnej hodnoty a ich chuťových vlastnosti. Preto vlastne aj v tomto návrhu zákona sa navrhuje, aby sa, povedzme, oddelil rastlinný tuk od mliečneho tuku, lebo rastlinný tuk je rovnako zabalený ako mliečne tuky. Dokonca používa aj podobné názvy ako, povedzme, masielko, ktoré obsahuje obrovské množstvo nekvalitného rastlinného tuku a trošičku živočíšneho tuku, pričom je to predávané spolu s maslom a zákazník je veľakrát uvedený do omylu, že si kupuje mliečny tuk a tento vlastne je lacnejší, tak si ho kúpi. Takže preto je potrebné prijať také opatrenia, aby zákazník mal možnosť rozlíšiť, čo sú mliečne výrobky, tuk mliečny alebo tuk živočíšny, čo je tuk rastlinný. A, samozrejme, tie potraviny sú legálne predávané, pokiaľ spĺňajú hygienické normy, ale nedávajú zákazníkovi šancu, aby videl, čo a v akej kvalite vlastne, aké nutričné hodnoty si v predajni kupuje. To isté je aj v pozmeňujúcom návrhu ohľadne mäsa, aby sa oddelili tzv. mäsové výrobky, ktoré obsahujú veľmi malý podiel mäsa alebo neobsahujú žiadne mäso, povedzme, párky, niektoré vôbec neobsahujú žiadny podiel mäsa, obsahujú hydinový separát, sóju, múku a podobné komponenty, párky, ktoré sa predávajú spolu s párkami, ktoré sú vyrobené z mäsa, pričom zákazník ich veľmi ťažko rozlišuje, keďže vypadajú navonok úplne rovnako, rovnako sú zabalené, akurát malinkými písmenkami je tam napísaný obsah, zloženie týchto výrobkov. Tak nevie o tom vlastne, pri tom pulte sa rozhoduje, rozhoduje sa podľa ceny. A, samozrejme, výrobky, ktoré sú vyrobené z lacných a menej hodnotných surovín, samozrejme, s nižšou nutričnou hodnotou, sú lacnejšie ako tie, ktoré sú vyrobené z kvalitných surovín a majú, samozrejme, aj vyššiu cenu. Preto je potrebné tieto výrobky oddeliť. A zákazník sa bude potom ďaleko, ďaleko ľahšie orientovať pri pulte. Takisto je potrebné zaviesť poriadok pri predaji z hľadiska rôznych pofidérnych predajov z auta, hlavne v prihraničných oblastiach s Poľskou republikou, kde sa doslova nehygienickým spôsobom často aj ponúkajú potraviny náhodným spôsobom nezabalené, nechladené kurčatá a mäsové výrobky a podobne. Myslím si, že návrh, ktorý je v zákone, dá väčšie právomoci kontrolórom, aby tieto veci mohli kontrolovať a takýto predaj svojím spôsobom zastavili, lebo inak dochádza k vážnemu ohrozeniu zdravia občanov. K tomu, že sa zvyšujú sankcie, Je pravda, že Štátna veterinárna a potravinová správa nevyužívala celú škálu sankcií, ale napriek tomu je potrebné sankcie zvýšiť. A ja verím, že dôjde k vážnemu obratu v tejto oblasti. A obchodníkov, ktorí nebudú chcieť rešpektovať hygienu a bezpečnosť potravín, bude treba, samozrejme, sankcionovať ďaleko, ďaleko tvrdšie. Veľká diskusia sa rozbehla okolo pekárskych výrobkov, nebalených pekárskych výrobkov, čo je skutočnosť. Je tradícia na Slovensku, že teplé chrumkavé rožky každému chutia. Bohužiaľ, pravda je aj tá, že v tých košoch sa prehrabávajú mnohí ľudia a nedá sa tam zaistiť čistota a hygiena takéhoto predaja, kde môže dôjsť aj ku kontaminácii. Ten návrh bol predložený, aby sa tieto výrobky balili alebo predávali pultovým predajom. Pultový predaj by bol v poriadku, beží v mnohých západných krajinách a v malopredajniach, horšie by to bolo keby tie potraviny sa mali baliť. Stratilo by sa tak aj na kvalite tých výrobkov. A, samozrejme, si neviem predstaviť to množstvo rohlíkov, povedzme, zabaliť v tak krátkej dobe. Viem, že na gestorskom výbore došlo k pozmeňujúcemu návrhu, kde tento bod sa vypúšťa. Ale ja by som rád pri tejto príležitosti dal druhý pozmeňujúci návrh, ktorý hovorí o tom, že takéto nebalené výrobky keď sa budú predávať, musia tam byť určité technické pomôcky, ako sú rukavice alebo kliešte ap., ktorými sa budú tieto výrobky naberať. A obchod by mal dozrieť na to a hygiena by mala dozrieť na to, aby tento predaj prebiehal hygienicky. Takisto čo sa týka krájaných potravín, treba dať väčšiu informovanosť zákazníkovi, aby vedel, čo pokrájaný výrobok obsahuje. A verím, že po schválení tohto návrhu zákona dôjde aj k vyššej nutričnej hodnote, lebo budú môcť zákazníci lepšie vnímať najmä mäsové výrobky a mliečne výrobky, ako je mliečny tuk, a budú to môcť rozlíšiť a budú skôr siahať po nutrične kvalitnejších potravinách ako len po potravinách rovnako zabalených alebo podobne vyzerajúcich. Takže v mojom vystúpení v krátkosti toľko. Rád by som predložil pozmeňujúci návrh. Za čl. I bod 1 sa vkladajú nové body 2 a 3, ktoré znejú: Bod 2: „V § 12 ods. 1 sa za písmeno e) vkladá nové písmeno f), ktoré znie: „f) je povinný zabezpečiť hygienický predaj nebalených pekárskych výrobkov prostredníctvom technických prostriedkov a technických zariadení“. Doterajšie písmená f) až l) sa označujú ako písmená g) až m).“ Bod 3: „V § 28 ods. 1 sa dopĺňa písmeno s), ktoré znie: „s) predáva nebalené pekárske výrobky bez použitia technických prostriedkov a technických zariadení“.“ Odôvodnenie. Technické prostriedky ako napr. igelitové rukavice alebo kliešte na pečivo alebo technické zariadenia ako napr. zakrytý zásobník, z ktorého sa postupne uvoľňuje príslušný počet rožkov, zabránia nehygienickému zasahovaniu nekontrolovaného počtu nakupujúcich, ktorí často vrátia pečivo, ktoré skontrolovali holou rukou. Ďakujem pekne za pozornosť.